Cermin Terus

***Cermin Terus*** iolah sabuah kitab nan ditulih dek Abdul Karim Amrullah, ulama Minangkabau nan dari Sungai Batang. Kitab iko tabik pado taun 1930 dek Drukkerij Baroe di Fort de Kock (kini Kota Bukittinggi) dalam bahaso Arab-Melayu sataba 238 halaman. Judul langkoknyo adolah *Cermin Terus: Berguna untuk Pengurus, Penglihat Jalan yang Lurus*. Kitab iko mancaraminkan pandangan Abdul Karim tantang padusi dalam ugamo Islam, dan sacaro khusus mangkritik pandangan Muhammadiyah pado maso itu.

## Latar balakang
Abdul Karim Amrullah basobok jo pandiri Muhammadiyah, Kiai Haji Ahmad Dahlan, di Yogyakarta pado taun 1917. Maliek kambangnyo gerakan pambaharuan Islam iko nan sajalan juo jo pamikiran Kaum Mudo, Abdul Karim Amrullah mambuek pulo organisasi banamo Sendi Aman Tiang Selamat di kampuangnyo, Sungai Batang. Katiko bakunjuang ka Yogyakarta nan kaduo kali, inyo baniek manggabuangan Sendi Aman ka organisasi Muhammadiyah, sahinggo badirilah cabang Muhammadiyah patamo di Minangkabau pado 29 Mei 1925. Dari Sungai Batang, gerakan Muhammadiyah manyebar dan mambuko cabang di saluruah Minangkabau. Sajalan jo Muhammadiyah iolah cabang nan padusi, 'Aisyiyah, nan manyokong kegiatan aktif padusi sarupo jo Muhammadiyah.

Walau parannyo gadang bana dalam mengambangan Muhammadiyah di Minangkabau sarato acok dijapuik di alek-alek gadang organisasi itu, Abdul Karim Amrullah indak sato sabagai anggota atau panguruih; inyo surang marupoan anggota Persatuan Guru Agama Islam (PGAI) nan malarang anggotanyo masuak ka pakumpulan lain. Di sisi lain, inyo indak ragu mangkritisi babarapo amalan Muhammadiyah di Minangkabau nan dicaliaknyo indak badasarkan dalil kuek dan hanyolah *tiru-tiru* (taqlid) dari Muhammadiyah di Yogyakarta. Kritik-kritik itu disampaikannyo dalam pabagai khutbah inyo sapanjang taun 1928. Di antaro amalan Muhammadiyah nan ditentangi dek Abdul Karim Amrullah adolah padusi maagiah pidato di hadapan laki-laki sarato menghadiri kagiatan tanpa didampingi *[[mahram]]*.

Pado tanggal 24–26 Maret 1930, Muhammadiyah mangadoan kongres patamo di lua pulau Jawa, Kongres Muhammadiyah ka-19 di Bukiktinggi. Dalam kongres tu dijadwalkan saurang panguruih 'Aisyiyah, Siti Rasyidah, ka maagiah pidato. Namun, rancano ditantang hebat dek Abdul Karim Amrullah, dek inyo bapandapek baso padusi haram mangangke suaronyo lantang-lantang di hadapan majelis laki-laki. Dek urang basa Muhammadiyah nan manantangnyo, Muhammadiyah mangadoan pambicaroan antaro Abdul Karim jo panguruih Muhammadiyah sabalun kongres tajadi, nan sabagai moderator iolah Sutan Mansur. Akhirnyo, bamupakaiklah panitia kongres baso pidato Siti Rasyidah indak ka dimasuakkan dalam rangkaian acara kongres, tapi tetap bulek ka pandapek baso padusi buliah bapidato di hadapan umum. Dek Muhammadiyah indak mangubah pandangannyo tasabuik, Abdul Karim Amrullah managakkan pandapeknyo hinggo tabiklah buku *Cermin Terus* pado taun 1930. Kitab ko dicetak dek panabik Drukkerij Baroe di Bukittinggi nan dibiayoi dek Yusuf Amrullah, adiak Abdul Karim. 

## Isi

Dalam kitab sataba 238 halaman iko, Abdul Karim Amrullah mambagi 12 topik nan mampakarokan banyak hal, mulai dari zakat fitrah, kadudukan suami istri, hinggo pakaian padusi. Dalam zakat fitrah, Abdul Karim manantang praktik Muhammadiyah nan batindak sabagai amil zakat, yakni mangumpulan zakat fitrah untuak dibagi ka nan fakir miskin. Abdul Karim bapandapek baso zakat fitrah harus diagiahan langsuang, dan muzakki (nan mangagiah zakat) labiah tahun kama ka disumbangan, sahinggo Muhammadiyah indak berhak mangumpulannyo. 

Khusus dalam hal pakaian padusi, Abdul Karim Amrullah manarangkan panjang lebar soal bateh aurat manuruik syarak, dan katiko babicaro pasal kebaya, inyo bantah habis-habisan, disabuiknyo sabagai pakaian "perempuan lacur" dek potongannyo nan acok indak manutuik bateh aurat dalam pandangannyo, bahkan hinggo manampakkan sabagian dado padusi nan mamakainyo. Pakaro lain nan tasabuik di latar balakang dimasuakkan juo ka dalam kitab itu, sarupo padusi babicaro di hadapan majelis laki-laki. 

## Panarimoan
Pandangan Abdul Karim Amrullah soal kebaya mandapek kecaman, mulai dari Rasuna Said nan mambantah pandangannyo sajak taun 1928 dalam surek kaba *Mustika Yogya* pimpinan Haji Agus Salim. Bantahan kaduo datang dari Nur Sutan Iskandar, nan bapandapek baso kebaya alun umum dipakai di alam Minangkabau, lain halnyo jo Batavia tampek inyo bamukim, sahinggo "fatwa" Abdul Karim Amrullah indak dapek balaku di sagalo tampek. Bantahan-bantahan itu dibaleh Abdul Karim Amrullah dengan manulih kitabnyo nan kaduo, *Pelita*. Dalam kitab itu inyo sakali lai mangkritik pandangan buliahnyo mamakai kebaya.

Bantahan salanjoiknyo datang dari Dt. Rajo Pelawan. Inyo bapandapek baso pandangan Abdul Karim soal padusi talampau sampik dan mambatasi hiduik padusi, dan mambari kesan saolah-olah kawajiban padusi labiah banyak dari haknyo, samantaro hak laki-laki labiah banyak daripado kawajibannyo. Pandangan itu dibantah baliak dek Abdul Karim dengan tulisannyo, *Pelita II*. Di situlah inyo mancantuman riwayaik istri-istri Nabi Muhammad nan batal dinikahi baliau.

Pado tahun 1937, duo urang mudo nan banano Sumandari dan Suroto manulih di surek kaba *Bangun* baso Nabi Muhammad iolah "seorang Nabi yang keras nafsunya" dek banyak istrinyo nan sambilan ditambuah calon-calon istri nan indak jadi dinikahan. Tulisan itu mandapek bantahan sakareh-karehnyo sahinggo kaduo urang mudo itu manarik tulisannyo dan mamintak maaf ka publik. Pado taun nan samo, saurang nan banamo Haji Kamaluddin manuduah Haji Abdul Karim Amrullah manghino Nabi dalam tulisannyo *Cermin Terus* dan *Pelita II*, sahinggo buliah disamoan jo Sumandari jo Suroto.

Dek panehnyo pakaro itu, Majelis Kerapatan Tinggi Adat Alam Minangkabau pimpinan Dt. Simarajo mangadoan rapek umum dek desakan Serikat Kaum Ibu Sumatra. Rapek itu diadoan di Surau Inyiak Djambek di Bukittinggi. Rapek itu mambahas pakaro apokah *Cermis Terus* malangga adat jo kasopanan, sarato timbangan fikih pado kitab itu. Mahmoed Joenoes nan sato dalam rapek itu manarangkan masalah riwayat hadis nan disampaian dalam *Cermin Terus*. Samantaro pambahasan lain mandapek perdebatan intens. Misalnyo, bahaso Melayu nan dipakai Abdul Karim itu dianggap kasa dek bacampua jo bahaso daerah. Manuruik Hamka, rapek itu gagal maambiak simpulan soal kitab inyo itu.

## Rujuakan